
Un punct tare 


ai să vezi 

Luiza 

vor fi 

multe încercări de a pune 

poduri 

peste prăpăstii ce nu trebuie trecute 


tu să nu te sperii însă 

de această nebunie 

ascunde-te şi priveşte mai bine 
nebunia desprinderii frunzelor 
nu te grăbi 

să opreşti acasă 

fiecare lacrimă ce-ţi dă ocol 


lucrurile spre care alergi 
capătă un nou contur 
un bun venit aşteaptă 

să te îmbrățişeze 

la orice pas 


tu te-ai lăsat cuprinsă cu totul 
de umbra cuvintelor 

aşa cum florile îşi reazemă 
zilele pe soare 


dar frunzele şi îmbrățişările şi florile 
au timpul lor şi în timp e un punct 
tare 

ca o piramidă 

de ceață 


tu să nu te sperii însă 
ascultă şi priveşte mai bine 
nebunia 

plecării timpului 

zilele îşi reazemă 

lumina 

pe tine. 


Lecţie de filosofie 


erau acolo chipul tău 

şi toate frunzele care se-ntorc 
iarnă de iarnă 

în lumea 

cealaltă 

a lor 


fluviile universului 
purtau în matcă 
reflexii 

pe care 

ți le citesc 

în privire 


(în primăvara 
timpului 
cerul suferea 
doar 

de o singură 
singurătate) 


la 
împărțirea 
cuvintelor 
a venit 
numai 
tăcerea. 


Cântec japonez 


A 


în 
sfârşit 

au plecat 

toate măştile 

la casele lor 

să ne aşezăm la marginea 
timpului 

şi să cerem iertare 
păsărilor care nu şi-au 
găsit pacea. 

înaintea tăcerilor 

ecourile florilor de ieri 
încearcă un joc nou 
umbrele şi-au luat haine 
ivoire 

aşa cum toamna 

mai lasă soarele 

câte-un ceas la vedere. 
ştiu că merită să trăiesc 
chiar şi numai dacă odată 


7 


aş putea ademeni 

spre tine 

un izvor de linişte 

acum 

că au plecat 

toate măştile la cuştile lor 
şi redesenăm ploaia 

pe chip. 


Poate nu crezi, dar e o declarație de 
dragoste 


în fluviul 

acesta nesfârşit 

sorii vin 

şi pleacă 

doar tu rămâi martor 
trecerii mele 

prin văi 

de cenuşă 

te iubesc chiar şi când 
îmi ceri să mă 
aprind 

ori să mă schimb 

în gheață 


nu 
te aştepta 

să fiu mereu aici 
(să-ți spun drept 
mă duc 


să fac din 
poezie 
chilie). 

Caché 


ascunde-te unde vrei 
mäcar libertatea de a purta 
când trebuie acea pelerină 
să nu o iroseşti 

unii se ascund ca fotografiile în album 
alții ca tăcerea sub pietre 
noi rupem cu durere 

o fărâmă de nor 

şi ni-l ascundem 

în vise 

de aceea ne înțelegem uşor 
precum arcadele 

peste toate 

furnicile timpului. 

Sufletului 


în taler 

vei pune 

tăcerile împreunate toate 
să dea din ele 

ca din buturugi bătrâne 
pacea 

care pace pe pământ 

nu are. 

Miracolul 


la noi a țâşnit o fântână 

în 

mijlocul 

casei. 

înainte să ne dăm seama 

ce se întâmplă 

vecinii au fost primii care-au alertat 
frunzele greierii şi stelele 

pentru că de-atunci mama nu mai aducea 
zilnic 

apă din lumea apelor 

mai ales pentru că de-atunci 

toate celelalte fântâni 

nu le mai ascundeau oamenilor tainele 
am fi vrut să dăm tuturor 

din această apă 

dar au venit viscolele 

s-au închis drumurile 

şi nimeni n-a vrut să iasă deşi 

o sete mai puternică decât viscolul 

le secase visele. 

la noi a țâşnit o fântână în mijlocul casei 
şi-am rămas singurii 

care nu s-au speriat. 

Com-pătimire 


Sfinte 

Îngere 

Păzitor 

ce pază fără pic de pace 

ți s-a mai dat şi ție 

pe umărul unui aşa de îndărătnic muritor 
tu-nchizi uşile morții 

el fuga le deschide 

când plângi el cântă îmbătat de lume 
tu stai în fața lui să nu se piardă 

el parcă vânează genune 

o ştii şi te-ntristezi dar ce să-i faci 
nebunului care se crede înțelept şi bun 
biet muritorul ăsta rătăcit prin vise 

(la tot ce-i ceri să facă 

găseşte el să pună un alt nume) 

of, Sfinte Înger Păzitor 

ce pază fără pic de pace 

ți s-a mai dat cu mine! 

Toamna 


iarba 

chipul ei 
spre pământ 
şi-a ascuns 
să afle 

acolo 

un verde 

cu mult 

mai adânc. 


16 


Memorie 


cine ar fi plecat din copilărie 

dacă n-ar fi uitat-o în clipa 
nebunei plecări? 

lucrurile părăsite o dată 

se încăpățânează 

să nu mai fie ele însele 

oricâte revederi le-ar aduce-napoi 
de aceea 

din răzbunare 

timpul din urmă se măreşte 

ca sub o lupă tot mai lacomă 

ziua e tot zi 

într-adevăr 

noaptea e tot noapte 

dar gustul lor s-a schimbat 

ca prima bucurie a unui copil. 

o noapte nordică 

evadată dintr-un basm de Andersen 
îşi face drum încoace 

chiar dacă mâinile îi sunt catifelate 


17 


chiar dacă ochii par de om bun 
prieten credincios 

singurătatea îmi aminteşte mereu 
aceste lucruri 

o ascult 

şi uit mereu. 

ceva 

spune 

că în univers 
se-ntâmplă 

un lucru ciudat 
de parcă 

stelele 

ar fi în prima zi 
de şcoală. 


Geometrie 


19 


Fragment 


cândva soarele nu ardea 

era simplu şi eram toți 

dinspre nord norii aduceau apă 
mai puțin piatră şi întuneric 
era simplu şi eram toți 

din streaşina rândunicilor 

au căzut odată doi pui 

fără pene şi cu ochii închişi 
le-am dat pâine 

ou fiert şi apă cu pipeta 

erau frumoşi, făcuseră pene 

ne gândeam că facem parte din familia lor 
o pisică le-a aflat ascunzişul 

şi le-a luat zborul 

aşa vine 

dintr-odată 

prin uşile închise cu grijă 

un vânător 

şi ne ia din cuib. 

Mărturie 


venim şi noi 

ca amintirile 

ca să dăm mărturie 

despre o realitate mai înaltă 
aşa cum frunzele mărturisesc 
puterea copacului 

cum norii fac vizibilă 
adâncimea cerului. 


21 


Altfel de vară 


ştii, silueta soarelui 

aduce cu ea şi stâncile pe care se arată 
pierduţi în vară noi vom număra 

doar nisipurile ce ne convin 

vom dispune aşa cum credem de lumină 
până la urmă doar gustul ei ne mai rămâne 
tu nu te păcăli cu aceste culori 

într-o singură lacrimă se văd toți sorii din 
lume 

ai virtuților şi ai ispitelor 

ai sărbătorilor şi ai zăpezii 

crezi că mi-e teamă de moarte? 

mi-e teamă de viață 

să 

nu 

se 

risipească. 

Cu două tăişuri 


lângă fereastră eşti tu, 
lumea şi oglinzile ei 
uită-te în ele 

dar nu te uita! 

demonul oglinzilor 

e cel mai bătrân vânător. 


II 


singurătatea a fost împărțită 
unii şi-au ales părțile amare 
alții şi-au amărât partea lor 
rămâne să vedem 

unde se vor aşeza 

cei care 

se mint. 

Cântec trist 


ce nebunie 

ce nebunie să se coboare 
cumpăna-n fântână 

şi-n loc de apă 

sete 

mai multă sete 

să îţi 

dea. 

Acest fel de întâlniri 


iată 

am ajuns şi aici 

ca cel care se pregăteşte 

de răsărit 

şi întâlneşte doar alte plecări 
o răspântie continuă 

te loveşte cu jocul ei 

iată am ajuns şi aici 

lumea vine spre mine 

cu zgomote de circ 

crezând că poate aduce 

un dram de uitare 

lumea vine în felul ei 

şi fiindcă nu e vreo şansă să înțeleagă 
rămân aşa 

ca şi cum nu aş fi acolo 

ca un pelican 

cu aripi de pluş. 

Nisipuri mişcătoare 


nu voi spune nimănui 
că ne-am înnorat 

că timpul e sabie 

cu şapte 

tăişuri 

că pietrele ard 

voi spune doar 

că lumina aşteaptă 
după draperii 

că secunda înseamnă 
libertate de trecere 

că pietrele 

sunt trepte 

şi privirile aripi 
(cineva trebuie uneori să păstreze 
durerea secretelor). 

Cutremur 


necontenit 

ostaşi 

străini 

lovesc 

cu un berbece-n inimă 
doar doar 

or să-mi dea brânci 
din ea. 

Haveil havulim hacoil haveil 


deschideţi porțile să intre belşugul 

ce ne sară viața preapământească 
diminețţile şi serile însingurate 

de gândurile-meseni 

lăsaţi să intre cântăreții dansatorii 

şi chiar tristețile 

cu ciorchinii lor ascunși - o parte lumină şi 
două nu ştiu ce 

să intre şi călătoriile 

pământ îndoit cu lacrimi 

mers amestecat cu adâncirea de sine 
nu ne vom rătăci mergând cu inima 
poate cu ochii 

şi iarăşi spun 

deschideţi porțile să vedeți lumea. 
dacă lumea merită 

dacă lumea vă primeşte 

dacă pe porți vor intra şi lupii bine 
îmbrăcați... 

păstraţi mai bine lacrimi pentru toate. 


28 


O mantie protectoare 


îmi creasem cu grijă 

de jur împrejur 

o mantie protectoare 

tu mi-ai distrus-o 

încet 

sărut 

cu 

sărut 

am încercat iarăşi zile în şir 
să repar fisurile 

tu tot mereu 

fără să ştii 

ai prefăcut-o-n pulbere 

în cioburi 

în fâşii 

ce mă voi face însă 

la primul uragan 

vei reuşi atunci să şlefuieşti 
dintr-un mic nor 

un munte? 

Scrisoare de ziua ta 


dragă prieten 

la mulți ani 

şi viață 

lină 

nu ştiu cum se mai plimbă norii 
prin suflet pe la tine 

te cam luptai ultima dată 

cu nişte furtuni 

se ivesc aşa 

mai ales în verile 

cu flori surâsuri amintiri 

când uită omul punct cu punct linie cu linie 
chipul său alb din cer 

dar toate trec 

o simplă rugă le va ţine 

măcar 

o vreme 

departe 

de tine 

dragă prieten 

îti doresc 

(ca pentru mine) 
o minunată 
veşnicie. 


31 


Toate aceste înşelătoare corăbii 


trei arcaşi 

au venit 

să mă ucidă azi-noapte 
unul cu faţa întoarsă 
spre pietre 

unul cu ochii ţintă în sus 
unul aşa fără 

vreun chip 


şi eu eram între zidurile 
mele firave 

fără turnuri 

fără armură 

şi scut 


rând pe rând arcaşii au tras 
țintuindu-mi şi mai bine 
sufletul de trup 

unul în umăr 

unul în lacrimă 


32 


unul în visul meu 
de pământ 


m-am trezit aplecat 
dinspre somnul cel greu 
peste toate aceste 
înşelătoare 

corăbii 


pe un banc de nisip 
ieşit ca din soare 

cei trei arcaşi 

mi-au arătat 
săgețile-amenințătoare 
şi ca şi când 

n-ar fi fost 

au trecut. 


33 


Schiţă de portret 


ca frunzele 

ce îmbracă 

şi sperie lumina 
suntem zi de zi 

cu trecerile noastre 
dinspre pace 

spre noapte 

şi iar înapoi 

spre alte 

şi alte jocuri 

de parcă 

alergarea prin timp 
ar fi o simplă 
întrecere 

de copii. 

ca frunzele ce pătează lumina 
suntem de-atâtea ori 
într-o 

singură 

zi. 


34 


L'instant décisif 


în clipa 
aceea 

cât aş fi vrut 
ca timpul 
cu toți 

să dispară 
şi 

să-ți înec 
lacrimile 
în braţe 
dar 

încă 

o mie 

de brațe 
să 

fi 

avut! 

Pace 


tusea 

florilor 

răcite 
mi-aminteşte 
de 

plecare. 


36 


Timpul prezent 


hei 

moarte 

unde e puterea ta 

pietrele căzute se urcă iar la locul lor 
frigul îngheață amintirile 

primăvara începe din hornul iernii 
şi se împacă şi cu statuile ei de gheață 
mereu cineva aduce zilnic lumini 
din adâncul său 

vrând să lumineze măcar un colț de 
univers 

hei moarte 

unde este ceața ta 

printre atâtea râuri de foc 

am făcut poduri de clipe tari 

ca stelele 


am desprins din aer toate aceste cuvinte 
strigate 
stinse 


37 


încet 

ca pe făclii în propriul sânge 
apoi 

am plecat cu jumătate de suflet 
din fața chipului care 

nu mai răspunde. 


38 


S-ar fi vrut o rugă pentru fratele 
fratelui meu 


fire de nisip 

în țara furtunilor 

ne plimbă peste tot 
corăbiile 

timpului 

pâinea şi sarea 

au fost pregătite 

şi ascunse în aşteptarea 
unor oaspeți de rang 
noi am ales 

dulceața 

unei 

otrăvi 

pe care acum 

o vrem uitată 

unde ne sunt visele 
curate 

cu gustul lor 

de cer? 


39 


Proba focului şi acest ultim pariu 


când primăvara îşi dă de gol 
toamna 

din ea 

când bucuria 

ascunde golfuri de tristețe 
când începutul zilei seamănă 
cu sfârşitul ei 


câteva cuvinte banale semănate 
în țărâna drumului 

alb-negru 

şi copacii 

cu ochi 

ascunşi sub coajă 


caută atunci ordinea ce va vindeca 
locuri aproape părăsite 


aproape fără urme 
oricum vei trece pe-acolo 


40 


oricum 
chiar nemişcându-te 
ele vor trece prin tine 


află atunci ordinea ce va vindeca 
şi te voi crede 

când îmi spui 

că nu eşti 

singur. 


41 


Scara 


ce ne vom face 

ce ne vom face 

cu şerpii aceştia de piatră 
prinşi de zilele noastre 

cu milioane de ace? 

nu va fi prea uşor 

să mergem ca brazii prin timp 
să culegem din iarnă 

doar stele colinde 

şi bunele lacrimi 

uneori 

ca lumina ce loveşte în porți 
şi în zid 

vom simţi orizontul cum cade 
cum până la ceruri multe plase 
şi cupole de sticlă 

iarnă de iarnă 

vor trebui 

sparte. 

Adâncul şi înaltul 


în jurul 

acestei fântâni 

am început să ucidem izvoarele 
ca să înțelegem 

sensul 

stării de sete 


sunt 

jocuri 

ale regăsirii 

şi jocuri care te pierd 
unii uită drumul 
până la fântână 

alții uită mersul 

alții se pierd 

în oglindirea apei 


cât de uşor 
te pot năuci reflexiile 
apele de sus şi cele din adâncuri 

se întâlnesc doar pentru a se despărți 


buza prăpastiei 

e încă un pământ 
tare 

pentru cei ce simt 
mirosul 
adâncului. 

Primele veşti din 
Ţaradedincolodesoare 


seara 
se adună 

ca la o întâlnire 

dinainte pregătită 

toate căderile sufletele şi lacrimile 
cuvintelor 


trebuie 

cineva trebuie 

să le aşeze cumva la locul lor 

ele fac un roi concentric 

năucitor de frumos 

în jurul meu 

şi nu pleacă până nu le găsesc pacea 


mergeţi 

le spun încet 

mergeţi în țara voastră 

a tăcerilor şi a păsărilor de foc 

aici lucrurile au multe umbre 

aici trupurile de sare ale timpului 
nu vor putea să vă aducă 

decât o sete nesfârşită 


seara 

se adună 

ca la o întâlnire 

dinainte pregătită 

privirile rănite ale cuvintelor 

trandafirii trimit în prima linie sufletele lor 
de parfum 

tu te adânceşti în tăcerile lor concentrice 
ca un vulcan ce-şi caută pacea 

legat la mâini 

eu trebuie să văd zi de zi 

acest sfâşietor 

război. 

Oaspetele 


tăcută 

toamnă 

te primesc şi pe tine 
cu gânduri ca mărgele 
risipite pe podea 

ar fi prea uşor 

să le adun 

să fac din ele 

un candelabru 

de cristal 

ar fi prea uşor 

să le aşez 

în fața uşii 

aşa cum aş pune 

o sită 

în fața 

furtunilor 

de-aceea nu-mi pasă 
dacă vei rămâne o vreme 
risipită pe-aici 

sau de te vei rostogoli prin mine 
cu ploi cu tot 

tu eşti oaspetele 

şi azi voi fi şi eu 

o gazdă bună. 

Ca norii 


am ieşit 
să văd ploaia 
şi cum mă adaug prin ea 


dacă te întuneci, 
luminile prinse de ziduri 
nu-ți vor fi de folos 


fiecare are o rană 

în brazda lui de cer, 
fiecare adulmecă-n tăcere 
locul vindecării 


am ieşit să văd ploaia... 
- suntem uniți 

ca norii 

prin ceea ce 

pierdem. 

Lungul drum al lui Făt-Frumos prin 
lacrimă 


la capătul 

necunoscut 

al Ţării Fără Nume 
palatele de aur şi smarald 
sunt abia picătură de ceară 
fărâmă 

de amintire 


după-atâta război 

inima se-neacă-n 

dor nebun 

de flori şi casă 

risipit prin lupte şi ferestre 
vei gusta oricum 

dulceața 

întoarcerii 


însă nici acum 
n-ai să desfaci 

umbrele din oglinzi 
ori să împaci 

vechi izvoare curate 
cu harpii de foc 

din adâncuri 


curând s-ar putea întuneca 

şi singurătatea nu vine 

să-ntrebe 

dacă o primeşti 

fără pudoare sau în haine de gală 
ea te-aduce 

la altitudinea adevărată 

de la care nu mai poți păcăli 
spectatorii. 


Sl 


La guerre 


au luat-o razna 

fiicele memoriei 

când se întorc ca vulpile în vizuini 
când se ascund în tine 

ca mii şi mii de cadre 

de film mut. 

cu gesturi de copil înfricoşat 

îmi faci fără oprire semn 

să-ntorc privirea spre filmul iernii care vine 
şi 

ca să mă-nţelegi 

aşa de mult aş vrea 

să îţi transfer o clipă-acest supliciu 
al celor douăzeci de fronturi 

unde mă bat 

mereu. 

încerc să mă retrag 

şi strig spre poarta timpurilor bune 
dar de-acolo 

cineva aspru 

mă trimite cu sulițe de cuvinte 'napoi 
aşadar 

înapoi! 

du-te aşa rănit cum oi fi 

să-ți învingi turcii 

să găseşti odată şi-odată 

un garou pentru 

hemoragia de 

lupi, himere şi patimi. 

Cetăți din lucruri mărunte 


frunză 

de arțar 

ni s-au unit singurătățile 
şi a crescut un cer de sticlă 
peste cerul de turcoaz 

de unde atâta frumusețe 
te întrebi 

filosofii îşi uită uneori 
ochii în cuvinte 

dar noi 

ridicăm de colț 

covoarele toamnei 

şi spunem 

de unde atâta frumusețe 
timpul păşeşte 

ca degetele pianistului 

pe sferturi de notă 

ai grijă 

aceasta este o floare pe care dacă 
o fotografiezi o ucizi 

tu mă strigi 
eu mă ascund 
în poezie. 


55 


Sfere pierdute în iarbă 


sunt răni 

uşoare 

întâlnirile 

greu de purtat 

ca plasele pescarilor 

de unde nici rechinii nu scapă 
dacă mă iubeşti 

adu-ți aminte că doar 
florile 

evadează 

când şi când prin visele 
vreunui poem 

prin luminile 
risipitoare ale 

tristelor oraşe 

da 

am inventat 

tristețea 

pentru că ne pliciseam 
în atâta frumusețe 


56 


aşa că 

de alergi 

ori de aştepţi 

să treacă drumurile 

prin tine 

te poți pierde 

în cenuşiul-pierde-ceruri 
ce nu se va aşeza niciodată 
niciodată 

pe turla 

bisericii. 


57 


Poem pentru Elena şi Iulian 


iată ceva 

care să-ți dea de gândit 

în timp ce ploaia se mutase cu totul pe-aici 
doi tineri 

(fără ca măcar să o ştie) 

lăsau în urma lor un pod 

de lumină 

pe pământ 

sigur ai fi zis că octombrie 

s-a dat de trei ori peste cap 

şi toamna însăşi ar fi renunțat 

să respire prin nori 

dar nu asta era 

mirii-aduceau cu ei o bucurie 

de altundeva 

parcă veneau ca primăvara rândunicile 
acasă 

parcă treceau printre oameni 

ca un cântec prin grâu 

mirii-aceştia prefăceau timpul 

în rouă 

noi le vedeam şi tăceam 

doar cuvintele rostite printre chipuri de 
sfinți 

ne-au mişcat în nemişcarea aceea 

„ca Avraam...ca Sara...ca lacov...ca 
Rahela... 

„să vă iubiţi... 

Pentru cel care se întoarce 


pietre 

oameni 

şi drumuri 

se spune prea des 

ce simplu 

să-ți trăieşti viața 

la răspântii 

neîntrebat de trecători 

nechemat de nimeni să dai socoteală 
(pentru timp) 

neaşteptat să dai inchizitorilor 
răspuns 

zilele se adună într-o tolbă nevăzută 
din ce în ce mai mare şi mai grea 
indiferent de căptuşeala cuvintelor 
vei pleca nu te vei întoarce 

nu am pus nici eu virgula 

din prudenţă pentru deznodământ 


iată un pământ de eter 

cum se-ntinde sub un cer pământiu 
nici nu ştii dintre ele 

călătorule 

ce te apasă mai mult 


hainele tale 

tolba 

pământiul 

(deseori metafora) 

ce uşor să crezi că poți trăi 
liniştit la răspântii 
neîntrebat 

nechemat 

neaşteptat. 

Ninsoare din culpă 


ninsoarea a fost oprită la intrarea-n oraş 
pentru că nu avea acte în regulă. 

când i-au dat vălul alb la o parte 

au văzut moartea seminţelor de grâu 
şi-acest lucru i-a speriat prea mult pe 
vameşi 

pe ei care sunt pregătiți mereu pentru 
măsuri urgente 

ninsoarea a fost percheziționată 

(ea nu se ascundea decât pe sine) 

a fost interogată şi-a trebuit să se facă 
responsabilă 

pentru toate înnămețirile noastre printre 
minute 

pentru dățile în care-a lipsit Moş Crăciun 
şi poate ar fi scăpat 

dacă nu s-ar fi auzit în mediile cele mai 
înalte 

despre mulțimea vinovățiilor 

despre capul de acuzare ce-i fusese aplicat 
pe umerii 

albi şi firavi încât se topeau la atingeri 
ancheta a continuat 

între timp toate serviciile secrete din oraşul 
nostru 

(şi oraşul nostru nu e deloc mic) 

au ajuns la concluzia că ninsoarea e 
vinovată 

de cruciadele pierdute 

de întinderea iernii polare 

de albul mireselor duse departe pe umerii 
sătenilor 

ninsoarea s-a resemnat 

a strâns puternic ochii 

şi-a căzut peste noi. 

Iubitorilor de miraje 


fluviul veşniciei 
a inundat 
deşertul 


rătăcind după miraje 
strigăm 

şi 

tot 

strigăm 

după nisip. 


Fântâna 


când mă apropii 
cumpăna asta 

se lasă prea mult 

şi tulbură 

totul dar 

setea 

aleargă din urmă mereu 
revin de sub umbre 

de sub pietre şi somn 

ca ultimul om aşteptat 
la ospăț 

gata este inima mea, Dumnezeule, 
gata este inima mea! 

Umbre 


Lumea aplecată-n noapte 
Sărbătorile pierdute 
Felinarul prins de pleoapă 
Casa mea pierdută-n casă 
Dans de flori cu frunze rupte. 

Simplitate 


nu sunt de prisos 

frunzele rătăcite 

prin noiembrie 

ne vom face din ele veşminte 
s-acoperim timpul pierdut 
tristețile adunate 

uitarea că pământul are lacrimi pe care 
le leagă de trunchiuri puternice 
şi-apoi le risipeşte 

nu sunt de prisos frunzele înecate 
ca memoria în amintiri 

ne vom face din ele veşminte 

să le purtăm 

acolo unde 

nu se cunoaşte 

destrămarea. 

Călcâiul lui Ahile 


era un câine 

al nu ştiu cui de alb 

nici nu muşca 

nici nu era chiar câine 

dinspre intrarea-n bloc îşi scotea capul 
când dinspre lună când dinspre umbra ta 
era un câine al nu ştiu cui de iute 

că nu venea spre mine 

doar mă aştepta 

şi vârful nasului puteai să-i simți şi-acu' 
la ora şapte dimineața 

şi coada lui se întindea prin Andromeda 
şi încă nu se termina 

era un câine 

punct 

Desprinderi 


să n-ai nicio grijă 

păianjenul timpului se odihneşte 

pe propria plasă 

aş putea crede că e chiar puțin bolnav 
şi prea singur printre atâtea destine 
pe care trebuie să le vadă 

şi să le... vâneze 

nu asta e oricum durerea mea 

doar ştii că nu mă sperii nici de fuga 
nici de îngheţul ce plutesc 

zilnic pe pânză 

doar că uneori 

mă mâhneşte rătăcirea 

bietului păianjen de la unul la altul 
încât nu moartea ci rănile celor vânați 
sunt clopot neoprit 

purtat sub piele 

chiar şi-acum 

în prag de Sân Nicoară 

când prins ca umbra de-o icoană 

m-am rupt din plasă 
cu o fărâmă 
de cuvânt. 

Mic poem pentru inima ta 


ce-ar fi fost 

cu mine 

după toate aceste 
plecări? 

tu ai ştiut deja 

că valurile 

m-ar fi jefuit prea uşor 
atât încât 

în locul meu 

la uşă 

ar fi apărut 

îmbrăcată în aceleaşi haine 
tristețea 

secundele au ceasurile lor 
oraşele au zidurile 

şi cerurile lor 

eu mă las descoperit 

sub ploi. 

ce 

ar fi fost cu mine 

după toate aceste reveniri 
când pământul se-nvârte 
aiurea 

aruncat spre stele 

de miliardele 

de gânduri-pelerin? 

tu ştii deja 

şi de aceea m-ai prins în brațe 
mai iute decât umbra 
de-aceea valurile furtunile tristețea 
au fost răpite-n mersul lor 

de câte două aripi 

cel puțin. 

Pace 

